Eesti konjunktuuriinstituudi teise kvartali ülevaatest selgub, et järgneva kolme kuu jooksul plaanivad ettevõtted kõikides sektorites töötajaid pigem juurde palgata.
Kõige optimistlikumad olid juunis restoranid, seal arvas 52 protsenti ettevõtetest, et töötajaid tuleb juurde võtta, töötajate arvu vähenemist ei prognoosinud keegi, vahendab Postimees.
Neile järgnes ehitussektor, kus 34 protsenti vastanud ettevõtetest arvas, et eeloleval kolmel kuul vajaminevate töökäte arv suureneb ning ainult 1 protsenti arvas pigem vastupidi.
Tarkvarasektoris plaanib töötajate arvu suurendada 31 ja vähendada 2 protsenti vastanud ettevõtetest.
Reklaamivaldkonnas on töötajate arvu kavas suurendada 17 protsendil ettevõtetest, töötajate arvu vähenemist keegi ette ei näe.